Orti
1Ida Sang Hyang Widi Wasa Sane Maha Luur sampun ngebekin tiang antuk Roh Idane. Ida sane sampun nyelik tiang tur ngutus tiang buat mamuat orti sane becik pabuat anake sane tiwas, nyegerang anake sane dekdek renyuh manahnyane, ngortiang kabebasan pabuat anake sane matawan miwah kabebasan pabuat anake sane ring pangkeng.
2Ida sampun ngutus tiang buat ngwarahang mungguing masane sampun rauh, buat Ida Sang Hyang Widi Wasa pacang ngrahayuang kaulan Idane, tur ngaonang meseh-mesehnyane. Ida sampun ngutus tiang buat nglipur jadmane sane nandang sedih.
3Ring anake sane sedih ring Sion punika tiang kutus buat ngrauhang kaliangan lan suka rena miwah kidung puji-pujian makadados silur kaduhkitannyane. Ipun pacang waluya sakadi taru sane katandur antuk Ida Sang Hyang Widi Wasa ngraga. Ipun sareng sami pacang ngamargiang paindikan sane patut tur Ida Sang Hyang Widi Wasa pacang kapuji-puji malantaran paindikan sane sampun kardi Ida punika.
4Ipun pacang ngwangun malih kota sane sampun sue uug.
5Ih bangsan tiange, wong sunantara pacang ngayahin semeton. Ipun pacang ngangonang ingon-ingon semetone tur ngarap tanah semetone lan miara abian anggur semetone.
6Semeton pacang kaparabin panditan Ida Sang Hyang Widi Wasa, parekan Widin iragane. Semeton pacang girang uli krana kasugihan parabangsane tur sumbung santukan punika dados druen semetone.
7Kimud miwah kaduhkitan semetone sampun wusan. Semeton pacang malinggih malih ring panegaran semetone tur kasugihan semetone pacang nikel tur kaliangan semetone pacang langgeng.
8Ida Sang Hyang Widi Wasa ngandika asapuniki: “Ulun ledang teken kadilan, nanging geting teken panindesan muah kajaatan. Ulun lakar tuon ngupahin kaulan Ulune, tur ngadakang prajanjian ane langgeng teken ia.
9Ia lakar kabinawa di pantaran parabangsane. Asing-asing anak ane nepukin ia lakar ngadanin ia anak ane mertanin Ulun.”
10Kota Yerusaleme masuka rena duaning paindikan sane sampun kakardi antuk Ida Sang Hyang Widi Wasa. Ipun waluya sakadi panganten luh sane sampun ngrangsuk busana buat upacara ngantennyane. Ida Sang Hyang Widi Wasa sampun nganggoin ipun antuk karahayuan miwah kamenangan.
11Sakadi bibite sane kasambehang tur tumbuh, Ida Sang Hyang Widi Wasa Sane Maha Luur pacang ngrahayuang kaulan Idane, tur sakancan bangsane pacang muji Ida.
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn